b'\n_START_ARTICLE_\nChamb\xc3\xa9ry\n_START_SECTION_\nGeografija\n_START_PARAGRAPH_\nKraj le\xc5\xbei na kri\xc5\xbei\xc5\xa1\xc4\x8du starodavnih poti med Burgundijo, \xc5\xa0vico in Italijo v dolini, ki se razprostira na jugu vse do vinogradni\xc5\xa1kih pobo\xc4\x8dij Combe de Savoie, na severu pa skoraj do obale jezera Bourget. V bli\xc5\xbeini se nahaja manj\xc5\xa1e mednarodno letali\xc5\xa1\xc4\x8de Chamb\xc3\xa9ry-Savoie.\n_START_SECTION_\nZgodovina\n_START_PARAGRAPH_\nZgodovina Chamb\xc3\xa9ryja je tesno povezana s savojsko hi\xc5\xa1o. Kraj je bil zgodovinsko glavno mesto Savoje vse od 13. stoletja (1295 do 1563), ko ga je razglasil Amadej V. Savojski. V tem \xc4\x8dasu se je bila Savoja raz\xc5\xa1irila \xc4\x8dez ozemlje zahodnih Alp, ki je vklju\xc4\x8devalo Annecy, Torino, \xc5\xbdenevo in celo Nico. Na koncu je Emmanuel Philibert, vojvoda Savojski, ob soo\xc4\x8denju s stalno francosko sovra\xc5\xbenostjo, leta 1563 premaknil sede\xc5\xbe iz Chamb\xc3\xa9ryja v Torino, kar je imelo za posledico padec pomembnosti kraja. Leta 1714, po vojni za \xc5\xa1pansko nasledstvo, je kraj skupaj s Savojo pripadel Sicilskemu kraljestvu, od leta 1720 pa Sardinskemu kraljestvu. Med francosko revolucijo, ko ga je zasedla francoska revolucionarna vojska, je bil Chamb\xc3\xa9ry sede\xc5\xbe novoustanovljenega departmaja Mont-Blanc, leta 1815 pa je ponovno pre\xc5\xa1el pod Sardinsko kraljestvo. Dve leti kasneje je postal sede\xc5\xbe nad\xc5\xa1kofije. Po plebiscitu, v katerem se je prebivalstvo odlo\xc4\x8dalo o priklju\xc4\x8ditvi k novonastali Kraljevini Italiji oz. k Franciji, ga je slednja aneksirala 24. marca 1860.'